ג'נה מאלון

ג'נה ליין מאלון (באנגלית: Jena Laine Malone; נולדה ב-21 בנובמבר 1984) היא שחקנית, מוזיקאית וצלמת אמריקאית. ידועה בשל תפקידיה בסרטי הקולנוע "אמא חורגת", "דוני דארקו", "גאווה ודעה קדומה", "סאקר פאנץ'", "גאולה!", ו"התלקחות". היא הייתה מועמדת לפרס גלובוס הזהב בשנת 1998 על הופעתה בסרט "תקווה" של שואוטיים. מאלון נולדה בעיר ספארקס, נבדה שבארצות הברית, למשפחה נוצרית ממוצא נורווגי ואירי. היא גדלה לצד אמה דברה, ממנה גם שאבה את אהבתה למשחק בגיל צעיר. היא קיבלה חינוך ביתי עד כיתה ו' וכמתבגרת למדה ב"בית הספר המקצועני לילדים" שבניו יורק. מאלון החלה את דרכה המקצועית לקראת סוף שנות ה-90 כילדה בהפקתו של ג'ף ברידג'ס "Hidden in America" בתפקיד הילדה ווילה ג'וניוסון עליו קיבלה ביקורות טובות, בסרטה של אנג'ליקה יוסטון "Bastard Out of Carolina", ובשובר הקופות של רוברט זמקיס "קונטקט" בתפקיד אלי ארוויי בצעירותה שזיכה אותה בפרס סאטורן לכישרון הצעיר המבטיח ביותר. כמו כן ב-1997 כיכבה בסרט הטלוויזיה מבית הולמרק "Ellen Foster" בתור אלן פוסטר. בשנת 1998 הועמדה מאלון לפרס גלובוס הזהב על הופעתה בהפקת הטלוויזיה בבימויה של גולדי הון "Hope" ושיחקה בדרמה הקומית המצליחה של כריס קולומבוס "אמא חורגת" בתפקיד אנה בתה של ג'קי האריסון (סוזן סרנדון). ב-1999 הופיעה בדרמת הספורט של סם ריימי "בשם האהבה". ב-2001 שיחקה מאלון בסרט הפולחן של ריצ'רד קלי "דוני דארקו" בתפקיד הנערה גרטשן רוס חברתו של דוני דארקו (ג'ייק ג'ילנהול) ובדרמה של אירווין ווינקלר "החיים כבית" בתפקיד אלייסה באק. ב-2002 שיחקה בדרמת ההתבגרות "חייהם הפרועים של נערי המקהלה" בהפקת ג'ודי פוסטר ולצידם של הכישרונות הצעירים באותן שנים אמיל הירש וקיראן קולקין. ב-2003 הופיעה מאלון בהפקת הטלוויזיה הקנדית על חייו הצורר הנאצי אדולף היטלר "היטלר: עלייתו של הרשע" בתפקיד גלי ראובל ובהפקתו של קווין ספייסי "נקודת מבט" לצידו של ראיין גוסלינג בתחילת דרכו. ב-2004 שיחקה בקומדיית ההתבגרות גאולה! בתפקיד הראשי בתור המתבגרת השקטה מרי קאמינגס. ב-2005 השתתפה מאלון בדרמה של ג'ו רייט "גאווה ודעה קדומה" בתפקיד לידייה בנט. ב-2007 שיחקה בדרמת ההישרדות הביוגרפית של שון פן "עד קצה העולם" בתפקיד קארני אחותו של כריסטופר מקדונלד'ס (אמיל הירש). ב-2008 היא הופיעה בסרט האימה האוסטרלי "חורבות".ב-2009 שיחקה בדרמה של אורן מוברמן "השליח" בתור קלי חברתו של הסמל ויל מונטגומרי (בן פוסטר). בשנת 2011 שיחקה מאלון בפנטזיית הפעולה של זאק סניידר "סאקר פאנץ'" בתפקיד של הרקדנית רוקט. בשנת 2012 הופיעה במיני סדרה ההיסטורית בהפקת קווין קוסטנר "הטפילדס ומקקויס", אודות הסכסוך הטפילד-מק'קוי, בתפקיד ננסי אחייניתו של המתיישב רנדולף מק'קוי (ביל פקסטון). בשנת 2013 השתתפה מאלון בסרט שובר הקופות "התלקחות", השני בסדרת סרטי "משחקי הרעב" בתור ג'והאנה מייסון, המנצחת ממחוז 7, ועל תפקידה זה הייתה מועמדת לפרס סאטורן לשחקנית ראשית בסרט קולנוע. בשנת 2020 לוהקה מאלון לעונה הרביעית של סדרת הדרמה המשפטית "גוליית" מבית פריים וידאו. בשנת 2003, בגיל 19, רכשה מאלון בית באגם טאהו, נבאדה, שם התגוררה עד לשנת 2012. במאי 2016 ילדה מאלון בן בשם אודה מאונטן, מבן זוגה, הצלם אית'ן דה-לורנזו. בני הזוג התארסו באוגוסט 2016, אך בפברואר 2019 הזוג נפרד. ב-2016 תמכה במועמד הדמוקרטי לנשיאות ארצות הברית, ברני סנדרס. מדיה וקבצים בנושא ג'נה מאלון בוויקישיתוף ג'נה מאלון, ברשת החברתית פייסבוק ג'נה מאלון, ברשת החברתית אקס (טוויטר) ג'נה מאלון, ברשת החברתית אינסטגרם ג'נה מאלון, במסד הנתונים הקולנועיים IMDb (באנגלית) ג'נה מאלון, באתר "אידיבי", מאגר הידע העברי לקולנוע ישראלי ועולמי ג'נה מאלון, באתר AllMovie (באנגלית) ג'נה מאלון, באתר Rotten Tomatoes (באנגלית) ג'נה מאלון, באתר Box Office Mojo (באנגלית) ג'נה מאלון, באתר Metacritic (באנגלית) ג'נה מאלון, במסד הנתונים הקולנועיים KinoPoisk (ברוסית) ג'נה מאלון, באתר MusicBrainz (באנגלית) ג'נה מאלון, באתר Yandex.Music (ברוסית) ג'נה מאלון, באתר Discogs (באנגלית)